1Makkedai PUWANGNGE, "Langié iyanaritu kadéra arajak-Ku, sibawa linoé attuppungeng ajé-Ku. Jaji bola maragaénna maélo mupatettongek-Ka, sibawa onrong agana maélo mupancaji onrok-Ku?
2Sininna alangngé iyanaritu ébbu limak-Ku, na sininnaro ripancajiwi. Iyakiya iya Upojiyé iyanaritu tau iya mariyawa atié, iya sesse’éngngi dosa-dosana, iya métaué sibawa mapatoé ri Iyya.
3Iyakiya iyaro bangsaé napogau’i siyélo-élona mennang; masennangngi mennang massompa sibawa cara iya mappakacciddi-ciddi’é. Untu’ mennang dé’gaga assilaingenna: makkarobangeng saping lai sibawa makkarobangeng tolino, makkarobangeng ana’ bimbala sibawa rettoi ellonna asué; makkasuwiyangeng gandong sibawa makkarobangeng dara bawi, mattunu kamennyang sibawa massompa dato-dato.
4Rimakkuwannanaro maélo tok-Ka pogau’i siyélo-élo-Ku sibawa pateppangengngi mennang abala-abala iya naétauriyé mennang. Saba’ wettuk-Ku mangobbi, dé’gaga mappébali; wettuk-Ku mabbicara, dé’gaga maréngkalinga. Lebbi napojiwi mennang méwa-Ka sibawa pogau’i majaé."
5Engkalingai aga napowada PUWANGNGE, éh iko iya métaué sibawa mapatoé ri Aléna, "Nasaba matinuluko lao ri Iyya, engka ri yelle’na bangsamu iya céccéékko, sibawa dé’ namaélo siwollompollong sibawa iko. Naéllé-kéllé’ko mennang sibawa makkeda, ‘Leppessanni PUWANGNGE nappaitang arajan-Na, kuwammengngi taitai arennummu.’ Iyakiya aléna muto masiri.
6Engkalingai! Engka oni memmu ri kotaé; engka sadda polé ri Bola-Ku; iyanaro saddak-Ku iya mattengngangngé mpale’i balié!
7Kota mapaccik-Ku pada-padai séddi indo’ iya mémmana’é ri wettu dé’napa naggulicci mapeddi; iya jajiyangngé ana’ worowané ri wettu dé’napa napéneddingiwi peddié mémmana.
8Niga pura méngkalingai gau’ pada-padaéro? Niga pura mita kajajiyang makkuwaéro? Iyakiya bangsa Israélié jajini ri wettunna Sion mammula napéneddingi mapeddi mémmana.
9Aja’ muwasengngi Utiwii umma’-Ku narapi wettu ajajiyanna sibawa dé’ Uleppessangngi mennang rijajiyang." Makkuwaniro adanna PUWANGNGE.
10Ariyo-riyono silaong Yérusalém, éh sininna tau iya pojiyéngngi. Iko iya masaraé nasaba aléna, makkekkuwangngé weddinno marennu.
11Mupéneddingiwi matu adécéngenna, pada-pada séddié ana’ susu ri indo’na.
12Saba’ makkedai PUWANGNGE, "Uwérékko matu asaléwangeng pada-pada salo iya massolo’é; asugirenna bangsa-bangsaé ritiwii matu lao ri iko pada-pada salo iya mappennaé. Pada-padako ana’ iya ripasusué sibawa riyépa ri indo’na, enrengngé ricapu-capu ri wakkanna.
13Usaléworiko matu ri Yérusalém, pada-pada séddié indo’ saléworiwi ana’na.
14Naitanaro, marennuko matu, enrengngé mancaji mawatang sibawa madising pada-pada wella loloé. Na ata-atak-Ku péneddingiwi matu akuwasak-Ku sibawa sining balik-Ku napérasai matu cai-Ku."
15Tongeng, poléi matu PUWANGNGE sibawa api; Natonangiwi matu karéta-Na pada-pada anginrajaé, untu’ pallessui cai-Na, nenniya makkampareng sibawa maladde.
16Saba’ sininna tau iya ripoléiyé pasala Nahukkungngi matu sibawa api nenniya peddang, na maéga ritu rihukkung maté.
17Makkedai PUWANGNGE, "Sininna pépaccingiyéngngi aléna untu’ mallompéngeng lao ri palla-palla’é untu’ déwata-déwataé sibawa massompa lao ri mennang, lennye’i matu silaong sining tau iya manré juku bawi sibawa balawo enrengngé inanré laing iya mappakaciddi-ciddi’é.
18Uwisseng pikkiranna sibawa pangkaukenna mennang. Poléka untu’ paddeppungengngi sining tau polé ri sininna bangsaé. Ri wettu maddeppungenna mennang, naitai matu akuwasak-Ku.
19Taroka matu séddi tanrang ri tengnga-tengngana mennang. Sibagiyang céddé ri yelle’na mennang Upassalama matu. Usuroi matu mennang lao ri bangsa-bangsaé ri wanuwa-wanuwa mabélaé iya dé’éppa naengka naéngkalingai passalenna Iyya iyaré’ga mitai arajak-Ku sibawa akuwasak-Ku; lao ri Tarsis, Libia, nenniya Lidia sibawa pappana-pappana iya maccaé, lao ri Tubal sibawa Yunani. Nabbirittangngi matu mennang arajak-Ku ri yelle’na bangsa-bangsaéro.
20Polé risining wanuwaéro natiwii matu mennang lisu sining silessuremmu sibangsaé selaku hadiya untu’ alé-Ku. Natiwii matu mennang sining tauwéro lao ri bulu-bulu-Ku iya mapaccingngé ri Yérusalém sibawa tonangi anyarang, kaleddé sibawa unta, enrengngé nasibawang karéta nenniya padati, pada-pada biyasaé tiwii tau Israélié lao ri Bolana PUWANGNGE pakkasuwiyang gandong ri laleng onrong iya mapaccingngé.
21Sibagiyang ri yelle’na mennang Upancajiwi matu imang sibawa tau Léwi.
22Pada-pada langi barué sibawa lino barué mattahangngi matu nasaba akuwasak-Ku, makkuwatoro wijammu sibawa asemmu tette’i matu monro.
23Tungke Uleng Baru sibawa esso Saba’ poléi matu sininna rupa tauwé untu’ sompa-Ka ri Yérusalém.
24Wettunna joppa, naitai matu mennang ujuna sining tau iya puraé maronta lao ri Iyya. Ule’ iya manrééngngi bakkéna mennang dé’ namaté matu, sibawa api iya tunuéngngi mennang dé’ napeddé matu; séuwa pakkitang iya mappakatau-taué lao ri sininna tauwé."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn